**Priznanje župana prejme Franc Koren**

Franc Koren je človek impresivne količine znanja in interesov osupljivo široke pahljače področij. Uradna diploma iz ekonomije je samo rezultat predporočne zaobljube takratni zaročenki (sedanji ženi), da bo v petih letih postal milijonar. Postal je milijarder v treh letih, vendar v jugoslovanskih dinarjih. Začetki njegovega študija segajo na področje filozofije, ki pa jo je po enem letu pustil, saj se ni strinjal z izključevanjem Nietzscheja z marksizmom , čeprav jim je že takrat profesor Slavoj Žižek govoril, da to ni mogoče.

Je odličen poznavalec zgodovine, kar se zrcali tudi v njegovem zbirateljstvu. Zbirateljska področja, ki ga zanimajo, so zlasti numizmatika s področja Slovenije, arheologija s področja Prekmurja, restavriranje meščanskega  pohištva, pipe in kultura kajenja do 1. svetovne vojne, strelno orožje do konca 19. stoletja, zemljanke in še mnogo drugega. O navedenih temah objavlja prispevke, članke in knjižice. Lansko leto je izšla knjiga *Umetnost ujeta v dim*, ki je pospremila razstavo pip, katere avtor je bil on sam. Trenutno ima v pripravi knjigo o kovanju denarja v času rodbine Bánffy. Kot predsednik Društva zbirateljev Pomurja je iniciator in organizator vsakoletnih mednarodnih srečanj zbirateljev v Lendavi. V društvu vsako leto pripravijo številne tematske dogodke, s katerimi bogatijo občinske prireditve, kot so lendavska trgatev, občinski praznik in prižig adventnih lučk.

Na zemljevid Pomurja, predvsem Lendave, je zarisal prvega lendavskega akademskega slikarja *Móra Frayerja* oz. *Mártona Faragója*, ki je bil pozabljen vse od 2. svetovne vojne. O njem je zbral glavnino gradiva, poiskal hčerko in vnukinjo, priskrbel olja za njegovo prvo razstavo v Lendavi leta 2014 v organizaciji Galerije – Muzeja Lendava ter poskrbel za večji del gradiva, ki je izdano tudi v priložnostnem katalogu o slikarju.

Ob smrti predsednika Tita leta 1980 je s somišljeniki ustanovil alternativno kulturno skupino Crazy kunji, ki je leta 1982 zasedla (skvotala) stavbo v parku, kjer se danes nahaja obrtna zbornica, ki jo je občina zaradi dotrajanosti nameravala porušiti. V roku treh mesecev so skupaj ustanovili gledališko skupino, foto in video delavnico, literarno, likovno in glasbeno skupino in začeli z interesnimi dejavnostmi, ki so zanimale predvsem mlade. V nakladi 50 izvodov so ilegalno izdali skupno literarno glasilo Pasje petje s političnim pamfletom, kakšno mladinsko politiko si želijo.

Kasneje je pisal pesmi in jih puščal na klopeh v parku, v gostinskih lokalih, v ženskih torbicah, na okenskih policah, leta 2021 pa končno izdal prvenec *Umazane pesmi navadnih grešnikov,* ki je bila leta 2022 s strani JSKD Slovenije in revije Mentor razglašena za najboljšo pesniško zbirko, izdano v samozaložbi v letu 2021 v Sloveniji.

Po naslovni pesmi – Pobiralci rose – je dobil naslov zbornik, ki izhaja pod okriljem Zveze kulturnih društev Lendava in je lani praznoval deseto obletnico izhajanja. V njem se predstavljajo literati, zadnja leta pa tudi likovniki s področja Lendave.

Kitaro igra od svojega 15 leta, ko je s prijatelji ustanovil bend TNT, v katerem je se je nekaj let kalila tudi pevka Regina – Irena Jalšovec, ki je leta 1996 zastopala Slovenijo na izboru za Pesem Evrovizije. Kasneje je igral v številnih drugih bendih in sodeloval z različnimi izvajalci, s katerimi je nastopal po nekdanji skupni državi Jugoslaviji, kot so *Kri, Parni valjak, Dino Merlin, Marjan Smode, Toni Šafarič* in *Avantura*. Desetletni glasbeni premor je prekinil leta 2000, ko je bolj za hec in iz kratkočasja ustanovil glasbeno skupino *Gnila jajca*. Po desetih letih delovanja in dveh CD-jih je ustanovil še skupino *L`amour Fou,* v kateri s prijatelji glasbeniki iz Lendave ustvarja in igra še danes. Prav tako je član glasbene skupine Carthago, ki kot hišna skupina istoimenskega podjetja skrbi za avtorsko glasbeno in video produkcijo podjetja za namene promocije mobilnih bivalnih enot po celem svetu.

Ob vsem naštetem najde čas tudi za potovanja po Evropi, predvsem ga privlačijo zibelke civilizacij in kultur, nezanemarljiv del svojega časa posveča tudi branju knjig, o katerem pravi sledeče:

*Če bi mi odvzeli možnost branja, bi shiral kot kaktus sredi Kalaharija, ki že nekaj let ni okusil kapljice vode na svojih trnih. Sicer sem že v letih, ko lahko branje do neke mere nadomestim s pripovedovanjem, a kot bi rekel moj stari prijatelj Descartes: »Dvomim, torej mislim; mislim, torej sem,« in danes bi sam dodal še: »Sem, torej živim«. Dubito ergo cogito, cogito ergo sum – sum ergo vitae.*

Za svoje večdesetletno delovanje na različnih področjih kulturne ustvarjalnosti in ohranjanja kulturne dediščine nagrado ob slovenskem kulturnem prazniku prejem Franc Koren.